b'\n_START_ARTICLE_\n\xc5\xa0irdinis rie\xc5\xa1utmedis\n_START_SECTION_\nMorfologija\n_START_PARAGRAPH_\nLaja pla\xc4\x8diai rutuli\xc5\xa1ka. \xc5\xbdiev\xc4\x97 lygi, pilka, \xc5\xbeemutin\xc4\x97je liemens dalyje suei\xc5\xbe\xc4\x97jusi. \xc5\xaagliai apval\xc5\xabs, rudi, stori, plaukuoti. Lapai sud\xc4\x97tiniai, neporomis plunksni\xc5\xa1ki, 40\xe2\x80\x9360 (100) cm ilgio, sudaryti i\xc5\xa1 11\xe2\x80\x9315 pla\xc4\x8diai elipsi\xc5\xa1k\xc5\xb3 arba net \xc5\xa1irdi\xc5\xa1k\xc5\xb3, pj\xc5\xabkli\xc5\xa1kai dantytais kra\xc5\xa1tais, trumpai nusmail\xc4\x97jusi\xc5\xb3, plaukuot\xc5\xb3 lapeli\xc5\xb3. Lapeliai 6\xe2\x80\x9312 (18) cm ilgio, 3\xe2\x80\x936\xc2\xa0cm plo\xc4\x8dio, trumpako\xc4\x8diai. Ruden\xc4\xaf lapai gelsta ir krinta, da\xc5\xbeniausiai atskirai koteliai ir lapeliai. Vienanamis. Kuokeliniai \xc5\xbeiedai, \xc5\xbeirginiuose, piesteliniai po 8\xe2\x80\x9312 kek\xc4\x97se. \xc5\xbdydi gegu\xc5\xbe\xc4\x97s pabaigoje\xc2\xa0\xe2\x80\x93 bir\xc5\xbeelio prad\xc5\xbeioje. Vaisiai kiau\xc5\xa1ini\xc5\xa1ki, rusvai \xc5\xbeali, gausiai plaukuoti, prinoksta rugs\xc4\x97jo pabaigoje ir tuoj nukrinta. Kevalas pilkai rusvas, kiek suplotas, \xc5\xa1irdi\xc5\xa1kas, plonas, nusmail\xc4\x97jusia vir\xc5\xa1\xc5\xabne, beveik lygiu, kiek banguotu pavir\xc5\xa1iumi. Dauginasi s\xc4\x97klomis ir ataugomis._NEWLINE_Mediena kieta, patvari, gra\xc5\xbeios tekst\xc5\xabros.\n_START_SECTION_\nMatmenys\n_START_PARAGRAPH_\nAuga l\xc4\x97tai. \xc4\xaeprastai u\xc5\xbeauga 15\xe2\x80\x9320\xc2\xa0m auk\xc5\xa1\xc4\x8dio. Kamieno skersmuo 0,6\xc2\xa0m.\n_START_SECTION_\nAugimviet\xc4\x97s\n_START_PARAGRAPH_\nLietuvoje auginamas parkuose kaip dekoratyvinis medis. Auga gerai, dera, vaisiai u\xc5\xbeauga brand\xc5\xabs. \xc5\xa0al\xc4\x8diams gana atsparus. Tinkamas auginti grup\xc4\x97mis, pavieniui ir masyvais. Geriausiai dauginti nuo vietini\xc5\xb3 med\xc5\xbei\xc5\xb3 surinktais vaisiais.\n_START_SECTION_\nPaplitimas\n_START_PARAGRAPH_\nKil\xc4\x99s i\xc5\xa1 Japonijos, paplit\xc4\x99s Kuril\xc5\xb3 salose, Sachaline. Lietuvoje retokas. Seniausi med\xc5\xbeiai Lietuvoje rasti Al\xc5\xa1\xc4\x97nuose ir Rudmenoje.\n_START_SECTION_\nPanaudojimas\n_START_PARAGRAPH_\nMediena naudojama bald\xc5\xb3 gamyboje, apdailai. Kevalai naudojami meno dirbiniams gaminti. \xc5\xbdiev\xc4\x97, lapai, vaisiai naudojami liaudies medicinoje. \xc5\xbdieduose gausu nektaro. Vertinamas d\xc4\x97l skani\xc5\xb3, palyginti plonu kevalu vaisi\xc5\xb3.'